**Povzetek revizijskega poročila Računovodski izkazi in pravilnosti poslovanja *Zavoda za zdravstveno zavarovanje Slovenije v letu 2012***

Računsko sodišče je izvedlo revizijo računovodskih izkazov in pravilnosti poslovanja *Zavoda za zdravstveno zavarovanje Slovenije* (v nadaljevanju: zavod), ki je na podlagi Zakona o zdravstvenem varstvu in zdravstvenem zavarovanju nosilec in izvajalec obveznega zdravstvenega zavarovanja za območje Republike Slovenije.

*Cilja revizije* sta bila izrek mnenja o računovodskih izkazih zavoda za leto 2012 in izrek mnenja o pravilnosti poslovanja zavoda v letu 2012.

Računsko sodišče je o *računovodskih izkazih* zavoda za leto 2012 izreklo *pozitivno* *mnenje*, ker meni, da revidirani računovodski izkazi v vseh pomembnih pogledih pravilno prikazujejo stanje sredstev in obveznosti do virov sredstev zavodana dan 31. 12. 2012 ter prihodke in odhodke oziroma prejemke in izdatke zavodaza tedaj končano leto. Ne da bi to vplivalo na mnenje, pa je računsko sodišče opozorilo, da je zavod o neplačanih, odloženih in odpisanih prispevkih poročal le v poslovnem poročilu, v bilanci stanja pa terjatve za neplačane prispevke za obvezno zdravstveno zavarovanje niso bile izkazane.

O *poslovanju* zavoda v letu 2012 je računsko sodišče izreklo *mnenje s pridržkom*, ker je Pošti Slovenije, d. o. o., Maribor v letu 2012 plačal 1.890.058 evrov za poštnino in kurirske storitve, čeprav kot izvajalec storitev ni bila izbrana v skladu z določili Zakona o javnem naročanju.

Zavod je med revizijskim postopkom sprejel ustrezen popravljalni ukrep za odpravo razkrite nepravilnosti, zato računsko sodišče ni zahtevalo predložitev odzivnega poročila.

Ljubljana, 5. avgusta 2014